El portaveu del PDeCAT al Congrés, Carles Campuzano, ha anunciat que en les properes setmanes presentaran una proposició de llei per anul·lar les sentències dels tribunals militars franquistes, seguint la línia del que va aprovar a finals de juny el Parlament de Catalunya per unanimitat. Campuzano ha assegurat que la reparació de les víctimes del franquisme és una "qüestió pendent" i que Catalunya "ha marcat el camí". "Seria bo que la llei aprovada al Parlament anés acompanyada d'una iniciativa d'àmbit estatal", ha manifestat Campuzano. El PDeCAT vol que sigui una iniciativa conjunta de la resta de grups catalans que van promoure la proposició de llei al Parlament. Així doncs, el mateix debat que es va produir al Parlament es podria traslladar en les properes setmanes al Congrés dels Diputats.  El passat 29 de juny, el Parlament va aprovar per unanimitat anul·lar les sentències polítiques del règim franquista i declarar "il·legals" els tribunals de l'Auditoria de Guerra de l'Exèrcit d'Ocupació, anomenada posteriorment Auditoria de la IV Regió Militar, que va actuar a Catalunya del 1938 al 1978.  Ara, el PDeCAT ha anunciat que vol que aquesta mateixa iniciativa legislativa es debati al Congrés dels Diputats. Per això, en les properes setmanes presentaran una proposició de llei per anul·lar els tribunals militars franquistes. "Seria bo no només per als catalans que no van ser jutjats a Catalunya, com va ser el cas del líder d'Unió Carrasco i Formiguera que va ser afusellat a Burgos, sinó també per al conjunt d'antifranquistes que van ser jutjats a tot l'Estat", ha detallat Campuzano.  Segons el portaveu del PDeCAT, Catalunya ha "marcat el camí" però considera que ara ha de ser el conjunt de l'estat espanyol qui es pronunciï en el mateix sentit. Per això, volen sumar el suport de la resta de grups catalans que també van promoure la iniciativa al Parlament per fer una proposta conjunta. Campuzano afirma que la reparació de les víctimes del franquisme és una "qüestió pendent" i que aquesta modificació legal seria un pas endavant.

Summary: El PDeCAT portarà el Congrés una proposició de llei per anul·lar els judicis franquistes, tal com ha fet el Parlament


Barcelona estrena aquest dijous la sala de concerts de petit format Nota79, ubicada al districte de Sarrià-Sant Gervasi (c/Vallirana 79), amb l'actuació d’Andrea Motis Joan Chamorro Quintet. El nou espai, amb capacitat per a 80 persones, programarà música moderna (jazz, swing, blues, soul, pop...) les nits de dijous a dissabte i, dos cops al més, sessions de clàssica el diumenge a la tarda. La sala obre portes al local annex a l’escola de música i arts escèniques Trémolo, el director de la qual, Bernat Padrosa, va projectar fa dos anys un espai on els alumnes poguessin "completar" la seva formació amb actuacions en directe, però que funcionés alhora com una sala de concerts independent. Després d'una inversió de 200.000 euros per adequar l'espai a la llicència de bar musical, Nota79 engega motors.  La música en directe, principal oferta de Nota79, podrà gaudir-se els dijous, divendres i dissabtes, tot i que espera ampliar-la a més dies amb el temps. La sala, amb Rafael Puerta com a responsable de la programació i manager, oferirà un programa musical divers.  D'entrada, s'hi programen tres concerts per setmana de música moderna (estils tant diversos com swing, jazz, blues, soul, manouche, pop, rock,...) i un o dos concerts de música clàssica al mes, on hi tindran cabuda recitals de piano i guitarra, i concerts de petites formacions de cambra, acompanyats de cant líric. "Nota79 és el germà petit del Trémolo", ha exposat el guitarrista i ànima tant de l’escola com de la sala, Bernat Padrosa, en declaracions a l’ACN. La sala es va projectar com una extensió de l’escola de música i arts escèniques (els espais són dos locals annexos ara connectats al 79 del carrer Vallirana), perquè els alumnes tinguessin un lloc on “completar la seva formació musical” amb un lloc fer exhibicions. El “cop de timó” definitiu va ser la concessió a l’escola del Grau Professional de Música, explica Padrosa.  El projecte s’ha gestat els últims dos anys. Padrosa va llogar el local annex a l’escola Trémolo i hi ha invertit 200.000 euros per fer les adequacions acústiques i de seguretat necessàries per poder obrir sota la llicència de bar musical. No ha estat un procés exempt de dificultats, admet, per bé que almenys es beneficiarà d’una subvenció de 50.000 euros de l’Ajuntament de Barcelona (de moment atorgada però no abonada, fa notar).  Més enllà del complement que l’espai suposa per a Trémolo, Nota79 funcionarà com una sala autònoma, amb programació regular i l'ambició d'esdevenir punt de trobada per la gent del barri (no hi ha pràcticament oferta de música en directe al Districte). "M'agradaria que fos un espai de referència", somia Padrosa, "i que la gent d'aquí no hagués d’anar al Jamboree a escoltar Jazz". El local comença fort amb una inauguració, aquest dijous, a càrrec de l’Andrea Motis Joan Chamorro Quartet. I un cartell de propers concerts destacats com el de Marco Mezquida, Biel Ballester Trio, Lluís Coloma, Chano Domínguez o Ignasi Terraza amb Randy Greener. Una arrencada en clau de jazz que, no obstant això, no vol ser el gènere que identifiqui el local, segons el seu impulsor.  Completaran la programació musical del Nota79 una oferta teatral i altres activitats de caire lúdic. S’oferiran produccions de teatre familiar, monòlegs i d’altres espectacles de petit format. La sala podrà acollir també presentacions de llibres, projeccions de pel·lícules o esdeveniments de caire privat. L'oferta lúdica es tanca amb una carta de cocktails dissenyada en exclusiva per en Carles Bonnin, i la possibilitat de continuar la festa amb sessions nocturnes Clubbing79 i el seu Dj79, un cop acabin els concerts programats.

Summary: La sala de concerts Nota79 obre portes a Barcelona amb Andrea Motis Joan Chamorro Quintet


El Sindicat d'Estudiants dels Països Catalans (SEPC) creu que el dret individual d'anar a classe no és ''superior'' al dret col·lectiu de manifestar-se, i per això, estan convençuts de continuar amb les mobilitzacions i les demandes d'aturar l'activitat lectiva i facilitar l'avaluació única als rectorats, de qui critiquen la ''neutralitat''. Malgrat reconèixer que els darrers dies s'ha produït certa confrontació entre estudiants,  la portaveu de l'organització, Bel Olivé, .ha tret importància a la confrontació entre estudiants de diferents col·lectius i n'ha culpat l'actitud ''agressiva'' del moviment S'ha acabat que defensa voler anar a classe. SEPC el defineix com un ''pseudocol·lectiu estudiantil clarament de dretes i a favor del règim del 78''.  Després de les escenes de confrontació que s'han viscut a l'escola d'Arquitectura de la Universitat Politècnica de Catalunya (UPC), a la facultat d'Economia i Empresa de la Universitat de Barcelona (UB) o a la facultat de Farmàcia aquest dijous al matí, i les que es van viure aquest dimecres a la facultat de Dret de la UB, que va obligar al deganat a suspendre les classes i tancar l'edifici, des d'Arran i el Sindicat d'Estudiants dels Països Catalans s'ha defensat que el dret individual d'anar a classe ''no és superior '' al col·lectiu de poder-se manifestar. En una roda de premsa a la plaça Universitat, la portaveu de SEPC, Bel Olivé, ha assegurat entendre que hi ha estudiants que no se senten representats en les reivindicacions del col·lectiu però ha defensat que el seu ''deure'' és poder garantir que qui vulgui faci vaga.  Olivé ha tret importància a aquestes escenes i ha acusat el ''pseudocol·lectiu'' de S'ha acabat de presentar-se davant les portes de la facultat ''de forma agressiva'' contra el moviment estudiantil ''organitzat''.  Per aquest motiu, Arran i SEPC han fet una crida a continuar amb les mobilitzacions i exigir als equips rectoral de totes les universitats que els posin ''facilitats'' per poder anar als carrers sense que hi hagi ''repercussió'' en la seva vida acadèmica, i per tant, se suspenguin les classes fins al final de les mobilitzacions i es possibiliti l'avaluació única. Des de SEPC s'ha valorat el manifest que estan aprovant els diferents claustres com un pas ''completament insuficient'' i critiquen ''l'espècie de neutralitat'' que estan intentant mantenir. Consideren que ''denuncien falta de diàleg però no són conseqüents''.  La portaveu d'Arran, Ariadna Roca, ha qualificat ''d'exemplar'' la resposta del poble català a la sentència del procés, que considera ''l'espurna que encén una ràbia que ja hi era''. Roca ha criticat la ''criminalització del jovent ten lluita'' per la violència que se li atribueix ''com si fos un problema d'ordre públic''. Per Roca, s'està vivint una ''veritable revolta popular''. ''Violència és no arribar a final de mes, la repressió de l'Estat i els feminicidis'' ha dit Roca.  Per les dues organitzacions, el perfil dels manifestants actuals són ''gent jove molt enfadada amb ràbia pel que està passant'' i ho situen com una qüestió ''generacional'' d'un jovent que veu que ''no té futur i que se l'està intentant construir''. En aquest sentit, considera que el Govern ha de dimitir perquè ''el poble li ha passat per sobre''. Des de SEPC entenen la independència ''com un canvi total, no un canvi de banderes'', i consideren que l'actual Govern és ''una vergonya pel poble català''.  Arran i SEPC han fet doncs, una crida a la mobilització malgrat la ''repressió'' i han convocat una manifestació aquest divendres a partir de les set de la tarda a la plaça Universitat de Barcelona contra la ''criminalització''.

Summary: Arran i SEPC defensen que el dret individual d'anar a classe ''no és superior'' al dret col·lectiu de manifestació


La família de Piedad Moya, la dona desapareguda a Mataró el 4 d'abril de 2014, ha engegat una campanya de recerca de donatius per poder finançar les obres que els permeti obrir el pou de la finca de Dosrius (Maresme) on creuen que està enterrada. El cas va arribar a judici aquest mes d'abril i l'exparella de la dona ha estat condemnat a quinze anys de presó per assassinat, tot i que el cos continua sense aparèixer. La família té el convenciment que Piedad Moya va ser enterrada en aquest pou però durant la instrucció del cas mai es va arribar a investigar aquest lloc. Amb el cas tancat, s'han decidit a obrir-lo amb l'esperança de trobar-la i poder-li donar sepultura, però els elevats costos de la intervenció els han empès a demanar col·laboració ciutadana. A través de les xarxes socials, la família explica que cada hora de feina de l'empresa contractada costa 78 euros i que la despesa total dependrà del temps que s'allarguin els treballs. La factura final, expliquen, es farà pública i en cas que la recaptació de fons hagi superat el cost dels treballs, el romanent es donarà a la investigació del càncer infantil a Vall d'Hebron.

Summary: La família de la dona desapareguda a Mataró recull donatius per poder obrir el pou on creuen que està enterrada


L'Audiència de Lleida ha absolt el fill de l'alcalde de Pont de Bar (Alt Urgell), David J. B., del delicte de tràfic de drogues, concretament cocaïna i marihuana, pel qual la fiscalia li demanava cinc anys de presó. L'acusat va negar els fets al judici que va tenir lloc el 25 de gener de 2017 i va assegurar que mai ha traficat amb drogues. Va declarar que els poc més de vint grams de cocaïna trobats per la Guàrdia Civil a casa seva, a Coll de Nargó (Alt Urgell), eren per consum propi, ja que tant ell com la seva dona en consumien des de feia uns cinc anys. De fet, la sentència conclou que no ha quedat acreditat que la cocaïna fos per vendre. Els agents van trobar la droga "de manera casual" quan van entrar al seu domicili en el marc d'una investigació per contraban de tabac. La cocaïna estava amagada en una columna del soterrani. Pel que fa a la marihuana trobada dins un cotxe dins d'una propietat del seu pare, l'acusat va declarar que no era seu ni el vehicle ni la droga i l'Audiència també considera que no ha quedat acreditat que la droga fos seva. L'acusat va declarar que guardaven la cocaïna a la columna "perquè no hi arribés la canalla", ja que tenien tres filles menors, de 17, 12 i 7 anys. A la casa, la policia també hi va trobar diners que, segons va assegurar, procedien del tabac. David J. B. ha estat condemnat dues vegades per contraban de tabac i actualment es troba a la presó per aquest motiu. Els fets es remunten al febrer de 2016, quan la Guàrdia Civil va registrar el seu domicili a Coll de Nargó i hi van trobar amagats prop de 21 grams de cocaïna a l'interior d'una columna i posteriorment, en un cotxe aparcat al magatzem del seu pare, Francesc Jordana, de CiU, 495 grams de marihuana. Els registres van tenir lloc perquè l'acusat havia estat detingut sota l'acusació de liderar una banda organitzada que es dedicava al contraban de tabac mitjançant autocaravanes i a la qual també hi estaven implicats el seu pare, la seva dona i un veí de Coll de Nargó i un altre de Tortosa.  El registre al domicili de l'acusat es va fer el 20 de febrer i la cocaïna que li van trobar tenia un valor al mercat de 1.253 euros. Així mateix, pel que fa a la marihuana, que va ser trobada a l'interior d'un vehicle de l'alcalde de Pont de Bar amb matrícula andorrana, segons l'escrit de fiscalia tenia un valor al mercat de 2.542 euros. Els registres van anar precedits de l'operació policial batejada amb el nom de 'Sangla' on la Guàrdia Civil va desarticular un grup que es dedicava al contraban de tabac i que suposadament estava liderat pel fill de l'alcalde de Pont de Bar. De fet, l'alcalde també va ser arrestat en l'operació però posteriorment va ser posat en llibertat. L'operació es va fer el dia abans dels registres i es va saldar amb el decomís de més de 53.500 paquets de tabac valorats en 223.184 euros, a més a més de la droga que se li va trobar a l'acusat. En el judici per tràfic de drogues, l'acusat va reconèixer dedicar-se al contraban de tabac però no al tràfic de drogues. Va explicar que, precisament podia pagar la cocaïna que consumia gràcies als diners que aconseguia amb el contraban, però no amb la venda de drogues.  Pel que fa a la marihuana trobada en un cotxe en una parcel·la del seu pare, ha dit que tampoc era seva. Que a més, el cotxe no era seu i que en aquella parcel·la hi entrava molta gent perquè hi havia unes claus a sota un test i tothom ho sabia.  El seu advocat demanava l'absolució del seu client ja que considerava demostrat que la cocaïna era per consum propi. A més, va destacar que durant els quatre mesos que van estar investigant l'acusat per contraban de tabac, la Guàrdia Civil no va sospitar mai que es dediqués al tràfic de drogues, tal com va declarar una agent. A més, va afegir el lletrat, a casa de l'acusat, a banda de la droga i els diners, no hi van trobar res més; ni balances de precisió ni bosses ni cap estri per preparar la droga. Finalment, l'Audiència li ha donat la raó tot i que la fiscalia considerava que la quantitat de droga era superior a la considerada per consum propi.

Summary: L'Audiència de Lleida absol el fill de l'alcalde de Pont de Bar acusat de tràfic de drogues


La Universitat Rey Juan Carlos ha confirmat en un comunicat que les notes del màster de la ministra de Sanitat, Carmen Monón, es van canviar un cop acabats els estudis. 'Eldiario.es' va publicar dilluns que va obtenir el màster en Estudis Interdisciplinaris de Gènere a l'Institut de Dret Públic l'any 2011 amb irregularitats però la ministra ha comparegut per negar qualsevol tracte de favor. Es tracta del mateix institut on van cursar els seus estudis Cifuentes i Casado, uns màsters que investiga un tribunal de Madrid. En canvi, des de la universitat han obert una investigació per determinar assignatura per assignatura "en quin context s'han produït els canvis de notes". En una entrevista a la 'Cadena Ser', la ministra aquest matí ha dit que no li constava que hagués deixat cap assignatura sense aprovar i que, posteriorment, algú hagués modificat la nota. Des del centre afirmen que s'està investigant aquest màster "amb tota la diligència possible" per tal que, quan conclogui, es puguin "prendre les mesures oportunes i depurar responsabilitats".  En el comunicat, la universitat recorda que arran de la investigació judicial dels màsters de Cifuentes i Casado a l'Institut de Dret Públic s'ha clausurat aquest centre (dirigit per Enrique Álvarez Conde, també investigat en la causa), ha fet una auditoria acadèmica del centre i en les pròximes setmanes farà una auditoria dels seus comptes ja que ha denunciat davant la Fiscalia un suposat delicte de malversació.

Summary: La Universitat Rey Juan Carlos confirma que les notes del màster de Montón es van canviar


Nova Eucària denuncia que una veïna i els seus fills tenen retinguts a més de 40 gossos en males condicions de salut en una finca privada del Pla de Santa Maria (Alt Camp). Segons l'ONG tots presenten un estat molt avançat de sarna, ferides profundes i malnutrició i malviuen en unes instal·lacions absolutament insalubres. L'entitat explica que des de fa un any que els serveis territorials del Departament de Territori i Sostenibilitat a Tarragona haurien d'haver pres mesures, raó per la qual els acusa de prevaricar i en reclama l'actuació "immediata".  Amb tot, durant l'any 2018 s'han realitzat vàries inspeccions sense conseqüències, fins que el SEPRONA va entrar la denúncia als Jutjats de Valls, on s'han obert diligències. Per tot plegat, Nova Eucària ha anunciat que es personarà com acusació popular en el procediment penal.

Summary: Nova Eucària denuncia el maltractament animal de més de 40 gossos al Pla de Santa Maria


El text del Projecte de Llei sobre el Canvi Climàtic aprovat en comissió parlamentària i que es votarà al ple la setmana vinent inclou dos nous impostos que penalitzen la contaminació:  l'un que grava les activitats econòmiques i l'altre sobre els grans vaixells. Aquests dos tributs s'afegiran al que ja va aprovar el Govern sobre vehicles contaminants.  El projecte de llei indica que els dos nous impostos hauran d'entrar en vigor el 2019. Pel que fa al tribut sobre activitats econòmiques, el tipus impositiu se situarà en un valor mitjà d'uns 10 euros per tona de diòxid de carboni, que augmentarà cada dos anys fins a uns 30 euros per tona el 2025. Quant als grans vaixells, el tipus impositiu se situarà en els 1.000 euros per cada tona d'òxids de nitrogen,  una xifra que la CUP considera que s'hauria de multiplicar per 3, tal com ha mostrat en les esmenes presentades al text.  El text de la llei, publicat aquest dijous al Butlletí Oficial del Parlament de Catalunya (BOPC), assenyala que el Govern haurà d'aprovar els avantprojectes de llei sobre els dos nous impostos abans de l'1 de desembre del 2017.  Tribut a cimenteres, mines, refineries i químiques L'impost sobre activitats econòmiques contaminants gravarà refineries de petroli i de gas, indústria metal·lúrgica, cimenteres, fàbriques de vidre i paper, indústria química, adoberies, grans escorxadors i instal·lacions ramaderes, instal·lacions per a l'eliminació de residus perillosos i mines, entre d'altres. En concret, les activitats afectades són les incloses a la Directiva 2003/87/CE i a l'annex 1 de la Llei 20/2009. Els ingressos derivats de l'impost sobre les activitats econòmiques que generen gasos amb efecte d'hivernacle s'hauran de destinar a la dotació del Fons de Canvi Climàtic.    La quota tindrà caràcter progressiu en funció del volum de les emissions. Segons el projecte de llei que es portarà al Parlament,  el tipus impositiu s'hauria de situar en un valor estimat mitjà d'uns 10 euros per tona de diòxid de carboni, que ha d'augmentar cada dos anys fins a uns 30 euros per tona el 2025.  Gravar l'estada al port dels vaixells L'impost sobre els vaixells gravarà les emissions d'òxids de nitrogen durant les maniobres d'atracament i durant l'estada d'embarcacions al moll. Els ingressos derivats de l'impost es destinaran a la dotació del Fons per a la Protecció de l'Ambient Atmosfèric.  Segons resa el text del projecte de llei, les emissions d'òxids de nitrogen s'han de calcular amb la metodologia establerta per la Unió Europea a través de l'Agència Europea de Medi Ambient i utilitzant els factors d'emissió aprovats per aquesta. El text indica que la quota s'ha de determinar en funció de la base imposable i del tipus impositiu, "que s'ha de situar en un valor estimat de 1.000 euros per cada tona d'òxids de nitrogen".  El text no detalla quin serà el subjecte passiu de l'impost, és a dir, qui l'haurà de pagar. Entre les esmenes que es debatran la setmana vinent al ple del Parlament, la CUP demana que es taxin els vaixells que utilitzin combustibles fòssils i tinguin més de 24 metres d'eslora. Els cupaires també demanen que el tipus impositiu general de l'impost sobre els grans vaixells sigui de 3 euros per quilogram d'òxids de nigrogen, el triple del que es recull en el projecte de llei.

Summary: La Llei del Canvi Climàtic inclourà dos nous impostos sobre grans vaixells i activitats econòmiques contaminants


Localitzen un cadàver a la via del tren a Cambrils, a la zona de la Llosa. El cos ha estat localitzat aquest dimecres a primera hora del matí pel conductor d'un tren que circulava per aquesta via, de la línia R16 -que uneix Barcelona i l'Ebre. Segons Renfe, l'avís s'ha rebut a les 8.36h. Un segon comboi ha confirmat l'existència del cadàver i immediatament la circulació ferroviària ha quedat interrompuda. Tot apunta que la víctima hauria pogut morir per atropellament i que es tracti d'una veïna de la zona, desapareguda des d'aquest dimarts a primera hora. Mossos i Policia Local l'havien estat buscant per l'entorn. De fet, la via es troba a escassos metres d'on residia l'àvia, amb principis d'Alzheimer. Malgrat que la família dona per fet que es tracta d'ella, des de Mossos encara s'estan portant a terme les gestions per tal de poder confirmar la identitat. El jutge ja ha ordenat l'aixecament del cadàver i, des de les onze del matí, la circulació en aquest punt entre Cambrils i Mont-roig del Camp ha quedat restablerta.  L'incident s'ha produït en un punt on la via de tren és molt visible i de relatiu fàcil accés, en una zona a camp obert, just a l'accés a la urbanització de la Llosa, una zona força transitada i concorreguda. Mentre la circulació ferroviària ha estat interrompuda, diversos trens -tres de llarga distància i dos de regionals- han sofert retards d'entre 20 i 50 minuts. Tot i que encara no s'ha identificat el cadàver, familiars de la desapareguda s'han apropat aquest matí a la via del tren per presenciar la intervenció d'equips de Mossos d'Esquadra, Emergències i altres cossos de seguretat desplaçats al lloc. Les netes han explicat a l'ACN que l'àvia es va aixecar dimarts a les set del matí del llit i que no n'han sabut res més.

Summary: Troben un cadàver a la via del tren a Cambrils


El Jutjat d'instrucció 4 de Blanes ha deixat en llibertat provisional el veí de Tossa de Mar (Selva) detingut aquest dilluns per haver retingut una dona a l'interior del seu pis i agredir-la sexualment. La interlocutòria dictada pel jutge sosté que els indicis que hi ha contra l'arrestat tenen "certa debilitat" i, en gran part, "no passen de simples suposicions". En aquest sentit, argumenta que la declaració de la víctima ha incorregut en "diverses contradiccions" sobre la relació que mantenia amb l'investigat. A més, també detalla que el company de pis no va veure cap dels fets denunciats. El jutjat ha denegat l'ordre de protecció sol·licitada per la víctima. La causa està oberta per delictes de detenció il·legal, agressió sexual i robatori amb violència. La detenció va tenir lloc dilluns cap a dos quarts de set de la tarda. L'arrestat, un marroquí de 50 anys amb antecedents, havia conegut la víctima feia poques setmanes. La dona, un alemanya de 39 anys, havia arribat a Tossa de Mar buscant feina i el detingut li va oferir anar-se'n a viure a casa seva, un pis que compartia amb un tercer. Després d'unes setmanes, la denunciant va fer arribar una nota per escrit al company de pis demanant-li ajuda i li explicava la seva situació. Segons relatava, el detingut la tenia retinguda al pis, no la deixava sortir al carrer i l'havia agredit sexualment. El company de pis va alertar la Policia Local i agents d'aquest cos van anar fins al domicili, van alliberar la dona i van arrestar l'home. El sospitós ha passat aquest dimecres a disposició del Jutjat d'instrucció 4 de Blanes. A la compareixença, la fiscalia ha sol·licitat que l'arrestat ingressés en presó preventiva mentre que la defensa ha demanat que sortís en llibertat provisional. Finalment, el jutge ha resolt deixar-lo en llibertat amb l'obligació de comparèixer quan el citin. A la interlocutòria argumenta que, fins al moment, "no apareixen motius de suficient entitat com per considerar-lo responsable d'aquests fets".  Per aquest motiu, ressalta que "no sembla convenient limitar un dret constitucional de primer ordre com és el de la llibertat". La resolució recull que "no existeix rastre físic" d'agressió sexual, més enllà de "cert morat" al coll. "No sembla suficient per acreditar completament la violació denunciada", subratlla el jutge.  També destaca que el relat de la dona ha incorregut en "contradiccions" a l'hora, per exemple, d'explicar el tipus de relació que tenia amb el denunciat. A més, afegeix que el company de pis que va posar el cas en coneixement de la policia tampoc va veure res estrany o que el fes sospitar durant la convivència. En relació al delicte de detenció il·legal, la interlocutòria assenyala que l'única rova que hi ha és la declaració de la dona i que ella mateixa ha reconegut que els panys no tenien cadenat.  El jutjat també ha denegat l'ordre de protecció sol·licitada per la víctima. "No sembla convenient una restricció de drets constitucionals com el que comporta una ordre d'allunyament sense una base que justifiqui suficientment la mesura", argumenta el jutge que afegeix que no s'han apreciat "uns riscos cap a la víctima" que s'hagin d'evitar. Finalment, la interlocutòria recull que no hi ha risc de fugida. "No sembla probable que l'investigat pugui evadir-se de l'acció de la justícia tenint en compte el seu arrelament i la seva residencia legal des de fa 15 anys", conclou.

Summary: El jutge deixa en llibertat provisional el detingut a Tossa de Mar per retenir una dona i agredir-la sexualment


El president espanyol, Mariano Rajoy, ha afirmat sobre l'1-O i la violència exercida per les forces i cossos de seguretat que "cap obra humana és perfecta". "De manera general la policia espanyola va complir amb l'obligació encomanada pel jutge", ha afirmat, tot i reconèixer que hi van haver "situacions indesitjables". També ha acusat de "calúmnies" la secretària general d'ERC, Marta Rovira, que va dir que l'Estat havia amenaçat amb "morts al carrer" si es desplegava la república. En una entrevista a Telecinco, l'ha reptat a assenyalar i "posar noms" a les persones que van fer aquestes amenaces. També ha negat que existís cap negociació amb el govern espanyol per tal que el Govern convoqués eleccions anticipades i ha assegurat que el president destituït, Carles Puigdemont, es va "espantar" perquè tenia manifestants crida-li "traïdor". Sobre la reforma constitucional que, teòricament, s'havia pactat amb el PSOE ha deixat clar que està disposat "a parlar-ne" però sense comprometre's a més. "Jo seré constructiu però el resultat no pot ser premiar els que volen liquidar la Constitució, seria un disbarat", ha manifestat.  Durant la mitja hora d'entrevista, Rajoy ha titllat el procés com "el procés de les grans mentides" i ha assegurat que les forces independentistes "s'han quedat soles a Europa". "Ni un dels 28 països els ha recolzat, com era d'esperar, i només han tingut el suport dels radicals i extremistes", ha dit. Rajoy, a més, ha parafrasejat l'expresident Tarradellas i ha afirmat que "en política es pot fer de tot menys el ridícul". "Del senyor Puigdemont ja ens podem esperar qualsevol cosa", ha dit preguntat per si creu que Puigdemont pot irrompre en campanya a Catalunya. Rajoy ha recordat que, de moment, la justícia belga li prohibeix sortir del país però ha evitat especular sobre què farà l'expresident.  Sobre els fets que van desembocar en l'aplicació del 155, ha negat cap negociació amb el Govern les hores prèvies a la declaració d'independència del 27 d'octubre. "No es va negociar absolutament res, només li vam preguntar si havia declarat o no la independència", ha subratllat, tot i que fonts del govern espanyol havien confirmat que van existir negociacions però que Puigdemont "ho volia tot", inclosa la sortida de la presó dels 'Jordis', immunitat per al seu Govern i la no aplicació del 155 si hi havia eleccions anticipades. "Un governant ha d'escoltar el carrer però ha de tenir personalitat per prendre decisions, no es pot espantar perquè hi hagi 2.000 o 5.000 manifestants dient-li traïdor", ha manifestat. Sobre l'1-O i la violència, ha defensat la tasca de les forces i cossos de seguretat "en una situació d'extrema complexitat" tot i afirmar que "cap obra humana és perfecta". "Quan s'arriba a aquest punt i se salten totes les lleis, una de les conseqüències és que passin coses indesitjables", ha afegit, tot i reconèixer que les imatges van ser "criticades a Europa" També ha sostingut que el 55% dels perfils falsos amb informació sobre Catalunya a les xarxes provenen de Rússia.  El 155, un article "molt democràtic" També ha justificat que en aquest primer mes d'aplicació del 155 Catalunya "ha retornat a la normalitat i a la legalitat", que els funcionaris estan "acatant molt bé un canvi tan important" i ha augurat que a les forces que han recolzat aquest article "els anirà molt bé el 21-D" (en relació als resultats electorals) Ha assegurat també que, com a governant, tenia la "obligació de no mirar cap a una altra banda" i ha qualificat el 155 d'article "molt democràtic".  Parlar sí, però reformar? Sobre la possible reforma de la Constitució en un termini de sis mesos –tal i com assegura el PSOE que van pactar Sánchez i Rajoy-, ha dit que està disposat a parlar, sense comprometre's a més. Ha afegit que no és una prioritat del seu govern i ha deixat clar que la reforma "en cap cas ha de ser un premi per als que han pretès liquidar-la".  També ha negat que Espanya "robi Catalunya" i ha assegurat que Espanya "és solidària" i ha dit que l'objectiu del PP és "començar una nova etapa a Catalunya i cosir ferides i reactivar l'economia".

Summary: Rajoy sobre la violència de l'1-O: "Cap obra humana és perfecta"


Els Bombers de la Generalitat han atès 709 serveis al llarg de la revetlla de Sant Joan, entre les 20 h de dimarts i les 8 h d’aquest dimecres, segons el balanç definitiu. Una xifra que representa un 39,7% menys en relació a la revetlla de l'any passat, quan se'n van atendre 1.175. La majoria dels serveis han estat per atendre incendis en mobiliari urbà, vehicles i habitatges i no s'han registrat incidents importants. Segons informen els Bombers en un comunicat, l'Àrea Metropolitana de Barcelona és on més actuat i el Vallès Occidental és la comarca on s’han atès més serveis (153). 142 persones han rebut assistència mèdica als hospitals i Centres d'Urgència d'Atenció Primària (CUAP) de tot Catalunya, un descens del 42% respecte al 2019. Dels 709 serveis, més de la meitat (445) s’han fet a partir de la mitjanit. La majoria dels serveis han estat per atendre incendis en mobiliari urbà, vehicles i habitatges (401). De focs de vegetació se n’han atès 194.  Des de la mitjanit, cal destacar un servei de Sallent (Bages), de les 04.51 h, en què els Bombers de la Generalitat han hagut d’accedir a un vehicle caigut a un barranc d’uns 50 metres de fondària, a les Forques. Un cop a baix, han constatat que no hi havia cap persona a l’interior. També han revisat els voltants, sense que hagi aparegut cap persona. A Begur (Baix Empordà), alertats a les 02.32h, els Bombers de la Generalitat també han hagut de treballar en un incendi que ha destruït els fogons i els armaris superiors de la cuina d’un hotel, ubicat al carrer de Sant Miquel. La Policia Local ha evacuat totes les persones que hi havia a l’interior de l’establiment i ningú no n’ha resultat ferit. Un cop apagat el foc, a les 03.05 h, els Bombers han ventilat les dependències afectades i poc després tothom a pogut tornar a entrar a l’edifici. 142 persones ateses a hospitals i CUAP Pel que fa a les assistències mèdiques, la majoria han estat per cremades, lesions i/o amputacions i afectacions oculars produïdes a causa de les fogueres i els petards. De les 142 persones ateses, 105 ho han estat a centres de les comarques de Barcelona, 11 a les comarques de Tarragona,  14 a les de Girona, 8 a les de Catalunya Central, 1 a l’Alt Pirineu i l’Aran i 3 a les Terres de l’Ebre. Pel que fa al tipus de lesions, s'han registrat 62 cremades lleus, 11 de greus, 35 traumatismes i/o amputacions i 34 lesions oculars. Entre tots els casos atesos, hi havia 71 menors d’edat; 39 menors d’11 anys i 32 menors entre 11 i 17 anys. El 061 /Salut Respon ha rebut 2.567 trucades entre les 20 h del vespre d'aquest dimarts i les 7 h d'aquest dimecres, causades per 2.078 incidents diferents, gairebé el 10% per temes relacionats amb la revetlla de Sant Joan. D’aquests, 956 s’han resolt telefònicament i en els 1.122 casos restants ha estat necessària l’activació d’un metge a domicili o ambulància del SEM. Al llarg de la nit, el Sistema d’Emergències Mèdiques ha atès 208 persones per patologies relacionades amb la revetlla, el que significa un descens del 22% de les atencions sanitàries respecte l’any anterior. 120 d'elles per intoxicacions, 58 per agressions, 19 per accidents de trànsit, 11 per cremades i, aquest any, el SEM no ha atès cap afectació ocular De les 120 intoxicacions, 54 han estat a l’àrea metropolitana de Barcelona, 21 a Barcelona ciutat,  11 a la demarcació de Tarragona,  19 a Girona, 7 a la Catalunya Central, 5 a Lleida i 3 a les Terres de l’Ebre. De les 58 agressions ateses, 35 han estat a l’àrea metropolitana de Barcelona, 8 a la ciutat de Barcelona, 4 a Tarragona, 9 a Girona, 1 a Terres de l’Ebre i 1 a Catalunya Central.  Cap víctima mortal en accidents de trànsit Dels 19 accidents de trànsit que ha atès el SEM, 7 han tingut lloc a l’àrea de Barcelona, 1 a Barcelona ciutat, 3 a Girona, 3 a Lleida, 1 a Tarragona, 2 a la Catalunya Central i 2 a Terres de l’Ebre. De les 11 atencions per cremades, 7 han estat a l’àrea metropolitana de Barcelona, 1 a Barcelona, 1 a Girona, 1 a Lleida i 1 a Catalunya Central.

Summary: Els Bombers de la Generalitat atenen 709 avisos durant la revetlla de Sant Joan, un 40% menys que l'any passat


Qui va ser un dels pares de la Constitució,  Miquel Roca, ha assegurat aquest dilluns en una entrevista a 'El Matí de Catalunya Ràdio' que la seva "reticència" a reformar la Constitució és perquè tem que anés "a pitjor". "No m'entenen? No és que vulgui protegir 'la meva nena', és que tinc por que si em toquen la Constitució, no sé com anirà, el que escolto no em satisfà", ha assegurat en fer referència als resultats de les eleccions a Andalusia. Roca, que ha reclamat "fer possible" la diferència i ha apel·lat al pacte com un "senyal de grandesa", ha assegurat que la Constitució era la "resposta" després de la dictadura, i ha defensat que és un text amb "molts marges" d'interpretació. "És un problema de voluntat", ha assegurat en ser preguntat per un referèndum. Encara en clau de reforma de la Constitució –aquesta setmana se'n celebren els 40 anys-, Roca ha assegurat que no veu "consens suficient" ara per impulsar-la. "I si n'hi hagués, no sé per què, tremolo", ha afegit. Durant l'entrevista, Roca s'ha mostrat "molt preocupat" per la irrupció de Vox a les eleccions d'Andalusia i ha apel·lat reiteradament al diàleg i a la política. A més, també ha afirmat que "necessita creure" que els dirigents independentistes processats tindran un judici just, ha apel·lat a les "armes del dret" per defensar-los, i ha assegurat que en demanarà l'absolució. "És un judici de transcendència política i li correspon a la justícia treure's de sobre la transcendència política", ha resolt.

Summary: Miquel Roca tem una reforma constitucional: "No sé com anirà, el que escolto no em satisfà"


Els diputats de la coalició electoral ‘A la valenciana’, integrada per Compromís, Podem i Esquerra Unida del País Valencià, han interposat aquest dijous un recurs d’empara al Tribunal Constitucional reclamant el dret a tenir un grup parlamentari propi al Congrés dels Diputats, petició que va ser denegada per la Mesa del parlament espanyol. En declaracions als mitjans, el portaveu de la confluència, Joan Baldoví, ha explicat que el recurs dóna compliment a la paraula “d’anar fins a les darreres conseqüències” en el cas de no obtenir grup parlamentari, signat al protocol de constitució de la coalició. Baldoví ha considerat que els 9 diputats que va obtenir ‘A la valenciana’ veuen vulnerats els seus drets impedint que puguin defensar en igualtat de condicions els interesso legítims de tots els valencians.  El recurs d’empara remarca que ‘A la valenciana’ compleix els requisits del Congrés per formar grup parlamentari atès que ha obtingut més del 15% dels vots en les circumscripcions en els quals concorria i més de 5 diputats.   Al respecte, la diputada Àngela Ballester (Podem) ha manifestat que la voluntat de formar grup forma part del desig que a totes les institucions “estigui representant aquest país, que és real i plurinacional i pensem que ha de ser plural”. Ballester ha afegit que no s’haurien d’haver “blocat” la constitució d’aquest i altres grups parlamentaris i que “intentant frenar aquest país real no es fa més que endarrerir el canvi institucional”.  Per la seva part, el diputat Enric Bataller (Compromís) ha reiterat que s’han complert tots els requisits i ha remarcat que al protocol de constitució de la coalició s’expressava la voluntat de configurar un grup que representés el poble valencià com a subjecte polític, i que “així es va traslladar a la junta electoral i a l’electorat valencià en un programa avalat per 650.000 vots”.  Bataller ha afegit que una interpretació “excessivament reglamentista” no pot privar ‘A la valenciana’ de fer grup i ha assenyalat que els diputats veuen vulnerat el seu dret fonamental a la participació política i el dret a la igualtat.  Per últim, el diputat d’EUPV Ricardo Sixto ha dit que des de les respectives formacions, com Esquerra Unida, continuaran reivindicant la importància d’un grup propi parlamentari valencià “perquè és el millor manera de defensar els interessos dels valencians a Madrid, esperant que mes d’hora que tard hi hagi un govern i Rajoy surti de la Moncloa, que és el que tots desitgem”.

Summary: ‘A la valenciana’ presenta un recurs al Constitucional reclamant el dret a grup propi al Congrés


El Departament de Territori i Sostenibilitat està mesurant el grau de contaminació acústica que hi ha a la vall de Bonabé, concretament als termes d'Isil i Alós –tots dos pertanyents al municipi d'Alt Àneu (Pallars Sobirà)-, per comprovar si aquest entorn es pot declarar com a Zona d'Especial Protecció de la Qualitat Acústica. Això permetria establir un límit de decibels i regular activitats que puguin ser massa sorolloses, com ara la circulació amb quad o les iniciatives de prospecció minera. De fet, en aquesta zona hi ha una de les entrades més concorregudes del Parc Natural de l'Alt Pirineu, que aquest estiu ha assolit un "rècord" de visitants. Així, alguns aparcaments han quedat saturats i ara es planteja si cal controlar-ne l'accés. El director del Parc Natural de l'Alt Pirineu, Marc Garriga, ha explicat que la limitació de l'impacte acústic d'activitats sorolloses d'origen artificial repercuteix positivament en la fauna de l'entorn, la qual pot reproduir-se d'una forma més tranquil·la. En aquest sentit, ha recordat que la zona de la vall de Bonabé és una de les més ben conservades de Catalunya i compta amb la presència de moltes espècies protegides, com ara el gall fer, la perdiu blanca i l'os bru, entre d'altres. Pel que fa a la declaració com a Zona d'Especial Protecció de la Qualitat Acústica, Garriga ha explicat que aquest procés es voluntari i que va acompanyat d'un pla d'acció. També ha volgut deixar clar que activitats tradicionals com ara l'ús de maquinària agrícola, la realització d'obres o la celebració de festes majors quedarien fora de la limitació i, per tant, es podrien continuar duent a terme. Els sonòmetres s'han col·locat al Refugi del Fornet i dins els nuclis d'Isil i Alós i estaran fent mesuraments dels nivells de so fins a finals de mes. Després, aquests s'analitzaran per veure quin és el volum de decibels que s'hi ha detectat i si cal establir mesures correctores per poder complir amb els requeriments d'una Zona d'Especial Protecció de la Qualitat Acústica. Un estiu amb "rècord" de visitants D'altra banda, el director del Parc Natural de l'Alt Pirineu ha dit que aquest estiu ha estat "excepcional", ja que s'ha assolit un "rècord" de visitants a l'espai. Així, ha destacat el contrast que hi ha hagut respecte al període de confinament, sobretot en zones d'alta muntanya com la Pica d'Estats o els estanys que hi ha en aquesta àrea protegida. Garriga també ha explicat s'han agreujat els problemes de saturació d'aparcaments com el de la Molinassa o el situat a la vall de Bonabé i que creu que cal plantejar l'adopció de mesures de control per regular aquests accessos. De fet, a falta d'acabar de tancar les dades del mes anterior, pels diferents accessos de l'espai natural hi han passat prop de 200.000 persones entre el juliol i l'agost, xifra que al 2019 va arribar gairebé a les 160.000 en aquest mateix període. Un dels punts més concorreguts, el Refugi del Fornet, ha congregat 40.558 persones aquest agost i 18.576 al juliol, quan l'estiu passat va sumar 30.945 al mes d'agost i 13.581 al juliol.  Mentre, en l'accés per Tavascan, l'afluència ha estat de 21.547 persones durant l'agost, quan en el mateix mes de 2019 va ser de 16.679. A més, al juliol d'enguany es va arribar a les 11.023 persones, quan l'any passat eren 8.503. En el cas de Tor, la xifra de l'agost és de 12.942 (11.053 al 2019) i de 7.430 al juliol (7.186 fa un any). També queda per sobre de les 10.000 persones, concretament 10.566, l'afluència registrada a la Farga el mes passat, superant les dades de 2019, quan van ser 8.012 persones. Mentre, al juliol d'enguany van ser 5.856 i 4.347 al de l'any passat. A banda del turisme familiar, el director del parc ha explicat que s'ha detectat un increment de perfils de visitant que abans no anaven a la muntanya i que estan menys adaptats a aquest entorn. A més, ha explicat que s'han trobat amb diverses conductes incíviques, com ara persones banyant-se als estanys, acampant fora de l'horari permès, deixant brossa o anar amb el gos sense lligar. Per tot plegat, es vol incrementar la senyalització i fer campanyes específiques per fer pedagogia sobre les pautes de comportament.

Summary: Mesuren els nivells de so a la vall de Bonabé per mirar de declarar-la Zona d'Especial Protecció de la Qualitat Acústica


L'organització juvenil Arran ha atacat dos cotxes de lloguer a Palma de Mallorca per denunciar la "massificació turística" que asseguren que pateix l'illa. En un vídeo difós per ells mateixos a les xarxes socials, es pot veure com diverses persones punxen les rodes, trenquen els vidres amb un martell, pinten i enganxen cartells a dos vehicles de lloguer de la ciutat. En un comunicat, denuncien que aquests són dos dels més de 100.000 cotxes de lloguer turístic que les Illes Balears sostenen a l'any, segons dades del Govern del 2017, i assenyalen que la majoria són a Mallorca i no estan registrats ni regularitzats. A més, destaquen que d'aquests, el 80% són de grans empreses i multinacionals com Inter-Rent, Goldcar, Autoclick, Ibacar o Clik-Rent. "Això és saturació, insostenibilitat, contaminació i un exemple clar de què vol dir convertir la ciutat en un aparador turístic", insisteixen. En aquest sentit, consideren que s'està "sobreocupant" l'espai públic i que s'estan "degradant" equipaments públics com el transport. De la mateixa manera, estenen la problemàtica al conjunt dels Països Catalans, on creuen que es pateix el mateix tipus model turístic. En el cas específic de Palma, retreuen a l'Ajuntament de la ciutat que digui treballar per "un equilibri" entre residents i turistes quan creuen que "a la realitat la ciutat és al servei del turisme". Aquesta acció s'emmarca en la campanya estiuenca contra el model turístic sota el lema 'Turisme massiu o veïnes. Capital vs vida', que ja va comptar amb dues accions que van consistir en desplegar una pancarta de denúncia a La Pedrera o en l'encadenament al Consorci de Turisme de Barcelona. L'organització avisa, també, que duran a terme altres activitats reivindicatives al llarg de l'estiu.

Summary: Arran trenca els vidres i punxa les rodes de dos cotxes de lloguer a Palma per denunciar la "massificació turística"


El Centre de Salvament Marítim de Barcelona continuava coordinant a tres quarts de vuit del vespre la recerca dels dos pescadors desapareguts després que el pesquer El Fairell en què feinejaven hagi estat envestit pel mercant rus MID Volga 2 a tres milles nàutiques de la bocana sud del port de Barcelona. El xoc ha provocat l’enfonsament immediat del pesquer, de dimensions molt més reduïdes que el mercant, en un punt en què la profunditat de les aigües és de 170 metres, segons s’ha informat des del Port de Barcelona. Salvament Marítim ha explicat a l’ACN que ha estat el mateix mercant el qui ha informat del sinistre després de rescatar els altres dos tripulants del Fairell, el patró de la nau i un altre mariner, que han resultat ferits lleus. En un comunicat conjunt que signen el Port de Barcelona i la Confraria de Pescadors de Barcelona, a la qual pertanyia El Fairell, s’explica que el MID Volga 2, que havia sortit de Barcelona amb destí Alexandria, ha xocat a les 15.21 h amb el pesquer. Els tripulants rescatats han estat traslladats a l’Hospital Asepeyo de Sant Cugat del Vallès. Els dos desapareguts són un mariner de nacionalitat marroquina de 34 anys i un altre de nacionalitat senegalesa de 37, segons el mateix comunicat. Com a conseqüència del xoc, El Fairell s’ha enfonsat i es troba a 170 metres de fondària. L’embarcació de pesca tenia un registre brut de 35 tones i una eslora de 25 metres. Va ser construïda l’any 1999 i portava matrícula de Barcelona. El MID Volga 2, de 140 metres d’eslora, havia arribat al Port de Barcelona procedent de la ciutat russa de Yeysk i havia salpat amb destinació al port d’Alexandria, a Egipte. Capitania Marítima coordina l’emergència, on han intervingut el vaixell de rescat Guardamar Caliope i un helicòpter de Salvament Marítim, a més del vaixell Lluerna, de la Direcció General de Pesca i Afers Marítims de la Generalitat, que està equipat amb sonda acústica per donar suport a l’operació de rescat i una embarcació de la Guàrdia Civil. També hi ha bussos de la Guàrdia Civil i dels Bombers de Barcelona. Salvament Marítim ha explicat a l’ACN que la recerca continua malgrat l’arribada de la nit. De la seva banda, el Port de Barcelona ha activat el Pla d’Autoprotecció per donar suport a Capitania Marítima en l’accident. Finalment, Protecció Civil no ha hagut d'activar el Pla especial d'emergències per contaminació de les aigües marines de Catalunya (CAMCAT) perquè en principi no hi ha hagut vessament de combustible al mar, segons ha informat aquest cos. El cònsol general adjunt rus s'ha posat en contacte per demanar informació de l'accident, també ha informat Protecció Civil.

Summary: Continua la recerca dels dos pescadors desapareguts en el xoc entre un pesquer i un mercant davant del port de Barcelona


Les retencions de l'operació retorn cap a l'àrea metropolitana s'han concentrat a l'N-340 al Vendrell, a Bellvei i a Altafulla ACN Barcelona.-Cap persona ha perdut la vida a les carreteres i autopistes catalanes aquest cap de setmana, segons el balanç del Servei Català de Trànsit (SCT). Pel que fa a la mobilitat, les retencions més destacades en l'operació tornada d'aquest diumenge a l'àrea metropolitana de Barcelona s'han registrat a l'N-340 al Vendrell (8 km), a Bellvei (2 km) i a Altafulla per accedir a l'AP-7. Els vehicles també s'han aturat a la C-65 a l'altura de Santa Cristina d'Aro en direcció a Vidreres, on les cues han arribat als 3 quilòmetres. A causa d'un accident també s'han fet cues a la C-17 a Montcada i Reixac en sentit sud (2,5 km). També hi ha hagut aturades a la C-55 a Sant Vicenç de Castellet (4 km) en direcció Abrera, a la B-30 a Cerdanyola del Vallès per enllaçar amb l'AP-7 i la C-58, i a l'A-2 a Pallejà (3 km) en direcció Barcelona.

Summary: Cap de setmana sense víctimes mortals a les carreteres i autopistes de Catalunya


Garantir una distància de seguretat d'un metre i mig, equips individuals de protecció i mesures de neteja i desinfecció, són les principals condicions que s'hauran de complir per a la futura incorporació presencial dels treballadors públics. El Departament de Polítiques Digitals i Administració Pública ha publicat una instrucció que detalla aquestes mesures per tal que els departaments i els diferents organismes públics es puguin anar preparant i establir plans de reincorporació. De moment, però, es manté el teletreball com a opció preferent i no s'ha especificat fins quan ho serà, perquè depèn de l'evolució de la pandèmia.  La instrucció estableix que s'haurà de garantir als llocs de treball la distància de seguretat entre persones d'un mínim d'un metre i mig. Per fer-ho possible, apunta que es poden prendre mesures organitzatives com la reincorporació de manera gradual, la reassignació de tasques, l’establiment de torns o la combinació de treball presencial i teletreball per reduir el temps de presència i el nombre de persones presents en els centres. En aquest sentit, estableix que els departaments han de dotar el personal dels equips de protecció necessaris, que seran fonamentalment mascaretes, guants, i si cal ulleres, i formaran el personal en l’ús d’aquests elements. I concreta que el personal d’administració i tècnic i el personal laboral ha d’utilitzar mascaretes quirúrgiques o FFP2, d’acord amb el que estableixi l’avaluació de riscos i en funció de l’activitat i de l’adopció d’altres mesures, com ara mampares o altres que es puguin determinar. També s'hauran de fixar pautes d'higiene i rentat de mans de forma freqüent, així com situar gel hidroalcohòlic a l’entrada dels centres de treball amb l’obligació que tothom el faci servir abans d’entrar. Els serveis de Prevenció de Riscos Laborals modificaran les pautes d’avaluació i identificaran i avaluaran el personal que pertanyi a grups d’especial vulnerabilitat per tal de valorar adaptacions addicionals al lloc de treball, mesures de mobilitat o informe de proposta d’incapacitat temporal. Segons la instrucció, caldrà identificar els processos essencials i avaluar el seu funcionament durant el període de confinament per determinar quin serà l’equip presencial necessari per al desconfinament i organitzar l’activitat essencial en equips separats per evitar que una possible afectació del virus provoqui l’aïllament de tot el personal essencial. Pel que fa a les àrees comunes, s’establiran zones d’entrada i de sortida diferenciades per evitar aglomeracions i es deixaran, sempre que sigui possible, les portes obertes per utilitzar al mínim les manetes. Els departaments hauran de disposar d’un protocol de neteja i desinfecció diari, que s’aplicarà a espais i superfícies de treball, manetes, polsadors, taules, mostradors, passamans d’escales, etc. També els equips electrònics, com ordinadors i perifèrics, poden ser desinfectats amb alcohol isopropílic. D’altra banda, els departaments també impulsaran mesures preventives de seguretat en la mobilitat del personal, prioritzant el desplaçament a peu, en bicicleta o patinet i en vehicle particular.

Summary: Distància de seguretat i equips de protecció, condicions perquè els empleats públics tornin presencialment a la feina


Lo Pati-Centre d'Art de les Terres de l'Ebre ha publicat les bases de la quarta convocatòria del premi d'instal·lacions artístiques a espais singulars de les Terres de l'Ebre que enguany proposa intervenir als ullals de Baltasar, al delta de l'Ebre. L'espai, que forma part del parc natural dins del terme municipal d'Amposta, està forma per diverses surgències d'aigua dolça envoltades d'eucaliptus i vegetació, donant-li un aire singular i "gairebé màgic", segons lo Pati. El simbolisme del topònim i la connexió de la memòria amb allò atàvic i ancestral que relaciona amb els orígens, són altres conceptes que la convocatòria vol explotar.  La idea és que la intervenció a l'espai es materialitzi durant la primera quinzena del mes de juliol.  Els artistes interessats tenen fins al 21 d'abril per presentar els treballs. La dotació del premi és de 4.000 euros, i a partir del 26 d'abril, el jurat farà pública una selecció de les tres millors propostes que se sotmetran a votació popular. En aquesta edició el jurat està integrat per l'artista visual, Nora Ancarola; pel director del CDAN (Centre d'Art i Natura del Museu d'Osca), Juan Guardiola; i pel tècnic del Parc Natural del Delta de l'Ebre, Xavier Abril.  Codirigit per Antònia Ripoll i Eva Cajigos, XYZ és un projecte artístic innovador de periodicitat bianual que té com a objectius principals promoure la intervenció a l'espai com a llenguatge artístic contemporani, posar en valor el patrimoni cultural i natural de les Terres de l'Ebre, fomentar la relació entre història i contemporaneïtat, relacionar les persones amb l'entorn i fomentar la relació de l'art contemporani amb la cura i sostenibilitat dels espais.  En les edicions anteriors l'XYZ ha intervingut el pont penjant d'Amposta, el braç del Trabucador i les torres de la Carrova i Campredó.

Summary: La convocatòria artística XYZ intervindrà enguany als ullals de Baltasar


La líder de Ciutadans a Catalunya, Inés Arrimadas, ha justificat aquest dimecres la presentació d'un recurs d'empara al Tribunal Constitucional per part del seu grup com a resposta a la resolució de Junts pel Sí i la CUP, que veu com "el desafiament més greu a la democràcia espanyola dels últims 30 anys". Arrimadas ha advertit que l'aprovació del text independentista suposarà "deixar Catalunya al marge de la legalitat democràtica". En aquest sentit, ha celebrat que Miquel Iceta i Xavier Garcia Albiol s'hagin avingut a aparcar les diferències polítiques per acudir conjuntament els tribunals. Els recursos presentats per tots tres partits són diferents però "en essència" defensen el mateix, ha destacat. A més, ha confiat que aquesta acció unitària entre C's, PSC i PPC "serà la primera de moltes" a fi d'impedir que JxSí i la CUP "segueixin amb el camí de la desobediència i ruptura democràtica".

Summary: Arrimadas justifica el recurs al TC com a resposta al "desafiament més greu" a la democràcia dels últims 30 anys


La 39a Gran Festa de la Calçotada de Valls reviu aquest diumenge el tipisme calçotaire amb les demostracions de coure calçots, les degustacions populars de les cebes i els concursos d'elaboració de salsa i de cultivadors. Ara bé, el gran atractiu de l'esdeveniment és el Concurs de Menjar Calçots, que aixeca una gran expectació entre el públic i els mitjans de comunicació internacionals. La festa ha omplert els carrers de la capital de l'Alt Camp de visitants d'arreu i marca l'inici de la temporada que s'allarga fins a l'abril. Enguany, la Indicació Geogràfica Protegida (IGP) Calçot de Valls, que celebra el seu 25è aniversari, preveu produir fins a 18 milions de cebes aquesta temporada, una xifra que, si s'assolís, seria  rècord, ja que la campanya anterior se'n van cultivar 16 milions.

Summary: Valls reviu el tipisme calçotaire amb la Gran Festa de la Calçotada


Manresa ha presentat aquest dimarts el Pla de projecció exterior 2015-2022, un document que té per objectiu marcar les pautes que han de guiar l'actuació de la ciutat en els propers anys en matèria de projecció internacional. Els tres eixos programàtics en què se centra el pla son el teixit econòmic, el turisme i la sostenibilitat i medi ambient. L'alcalde de la ciutat, Valentí Junyent, ha assenyalat que aquest document "només té sentit si anem tots junts" i ha fet una crida perquè la ciutat es "desacomplexi" i "presumeixi d'allò que té, al mateix temps que lluitem per ser millors". D'altra banda, el document també s'ha elaborat per poder tenir accés a les convocatòries d'ajuts europeus. La sala d'actes de la Cambra de Comerç de Manresa s'ha omplert de representants del món empresarial, entitats i institucions que han volgut escoltar les línies mestres del full de ruta en matèria de projecció exterior de la ciutat en els propers anys. El pla, segons ha explicat l'alcalde de la ciutat, Valentí Junyent, es portarà a aprovació al proper ple municipal de diumenge i, tot seguit, s'obrirà a les aportacions dels agents implicats.  En la presentació, Junyent ha explicat que l'objectiu del pla és la projecció de la ciutat, "tal com marquen els signes dels temps: no serem res si no és movem en un entorn globalitzat, per atraure persones inversions i oportunitats". La finalitat última és generar creixement econòmic en diversos sectors: "el creixement és el gran repte", ha assegurat l'alcalde, que ha afegit que "no té sentit si no ho fem junts i ordenadament". El batlle també creu que la ciutat s'ha de "desacomplexar" i fer valdre els seus actius.  El pla de projecció exterior determina tres eixos d'actuació: l'emprenedoria, ocupació i creixement empresarial; el foment del turisme; i la sostenibilitat i medi ambient. El primer eix té com a prioritat augmentar el potencial competitiu de la ciutat i millorar el posicionament global de les seves industries amb accions de suport a l'emprenedoria, la innovació i la internacionalització d'empreses. L'eix del turisme es fixa en la figura de Sant Ignasi de Loiola, però també en explotar aspectes com la gastronomia i l'alimentació de proximitat. Finalment, l'eix mediambiental vol potenciar la imatge de Manresa com a ciutat de referència en desenvolupament sostenible, impulsar l'ús social del patrimoni natural, i millorar la relació entre ciutadans i l'espai urbà. De cadascun dels àmbits, el pla especifica accions concretes a realitzar, i també detalla de manera concreta quins són els programes europeus als quals es pot recórrer per aconseguir finançament, suport i difusió de cadascuna d'aquestes accions.

Summary: Manresa presenta un pla de projecció exterior centrat en l'economia, el turisme i la sostenibilitat


Els alumnes del cicle d'Electromecànica de vehicles de l'Institut Montsià d'Amposta han treballat els últims quatre mesos per recuperar i adaptar un cotxe Nissan Terrano en desús perquè el pugui utilitzar l'Associació Engrescats per al rescats de animals abandonats, sobretot gossos. El vehicle formava part del parc de la Policia Local d'Amposta i el consistori l'ha cedit, aquest dijous, a les voluntàries de l'entitat que, fins ara, feien aquesta tasca de rescat amb els cotxes particulars. El vehicle s'ha adaptat i equipat perquè els animals puguin ser traslladats amb millors condicions i s'ha restaurat perquè estava en mol mal estat. Des del centre educatiu s'ha remarcat que el projecte ha servit perquè els alumnes de l'IES Montsià estableixin amb el seu treball "sinergies per aportar valor a la societat".

Summary: Alumnes d'electromecànica de l'IES Montsià recuperen un vehicle per a una associació que rescata animals abandonats


La fiscalia obrirà diligències d’investigació per l’incident registrat dilluns al polígon petroquímic nord de Tarragona, que va comportar una densa fumera negra i flames de grans dimensions a les torxes de seguretat de Repsol i Dow Chemical. El fiscal de Medi Ambient de Tarragona, Ignacio Monreal, ha confirmat a l’ACN que encarregarà la investigació dels fets al Servei de Protecció de la Natura (Seprona) de la Guàrdia Civil perquè determini si el succés ha suposat algun risc per a la població, si se’n poden derivar responsabilitats penals per delictes contra el medi ambient i si, recentment, hi ha hagut més precedents. La fiscalia també preveu requerir informació a les empreses afectades i sol·licitar els informes pertinents a la Generalitat per tal d’esclarir la incidència, que ha generat alarma social i ha motivat les crítiques dels ecologistes. Dilluns, la companyia Repsol va apuntar que el problema l'havia generat el sistema d'aire comprimit que gestiona diferents processos productius. La fallada tècnica va provocar una aturada de seguretat de les dues unitats d'olefines existents en el complex i l’activació de les torxes, que van començar a cremar l’etilè que s’estava processant. La mateixa incidència també va provocar, a més, que no es pogués aportar vapor d'aigua a les torxes, la qual cosa hagués evitat la formació de columnes de fum.  Aquest dimarts, la delegació del Govern a Tarragona va fer una crida a la calma a la població i va garantir que la incidència no havia superat els llindars de contaminació permesos, segons els controls mediambientals extraordinaris activats a la zona. Per la seva banda, entitats ecologistes del territori com Gepec i la Plataforma Cel Net van criticar el “silenci” i “l’immobilisme” davant d’aquests episodis. Ecologistes en Acció va anunciar que presentaria un escrit a la fiscalia perquè obrís una investigació.

Summary: La fiscalia investigarà l’episodi de fumeres a les torxes del polígon nord de Tarragona


El col·lectiu anuncia una manifestació el proper 5 de juliol, dies abans del judici contra la SAREB, propietària de l'immoble ACN Manresa.-La Plataforma d'Afectades per la Hipoteca i el Capitalisme (PAHC) del Bages ha anunciat accions davant del "risc de desallotjament" de l'escola popular. Entre les accions previstes hi ha una manifestació, el proper 5 de juliol, a més de la voluntat d'omplir "el barri antic de banderoles de suport", ha explicat Nora Miralles, acompanyant del centre, que apel·la al suport popular per evitar el desallotjament de l'immoble, propietat de la SAREB. El judici se celebrarà el proper dia 17 de juliol. Actualment a l'escola, que va obrir portes la tardor de 2016, hi van 58 estudiants de primària i secundària que hi van a fer reforç escolar.

Summary: La PAHC del Bages anuncia accions per aturar l'amenaça de desnonament de l'escola popular


El Parc d'Atraccions Tibidabo ha batut un nou rècord de públic aquest estiu i ha registrat més de 280.000 visitants durant els mesos de juliol i agost, que suposa un increment del 5% respecte al mateix període de l'any anterior, segons ha indicat l'Ajuntament de Barcelona. Les dades acumulades durant aquest 2016 també mostren un increment dels visitants ja que fins al 31 d'agost s'han acostat al Parc un total de 514.921 persones, un 3% més que l'any passat. El segon tinent d'alcalde d'Empresa, Cultura i Innovació, Jaume Collboni, ha recordat que el 2015 va ser el primer any en què el Parc va obrir les portes tots els dies del mes d'agost i destaca que aquesta temporada s'ha consolidat "amb èxit" el nou calendari d'obertura, més flexible, obrint també dilluns i dimarts. Així, Collboni ha valorat molt positivament la resposta ciutadana i ha remarcat "el considerable increment de visitants entre setmana", amb un augment del 18% respecte l'any passat i una mitjana de 4.728 visitants per dia els dilluns i dimarts.  Destaca la novetat d'aquesta temporada com és la renovada atracció 'L'Embruixabruixes', que ha tingut més de 100.000 visitants, més del doble que l'any anterior, i els 20.000 assistents a l'espectacle de cloenda làser. El tinent d'alcalde ha ressaltat que la nova atracció històrica "s'ha tornat a convertir amb l'èxit de l'estiu".  La nova Terrassa de l'Aeroport i les Food Trucks  Seguint amb la renovada oferta gastronòmica al Parc i de la mà de la Fundació Alícia durant aquesta temporada s'ha presentat també el nou centre de 'La Terrassa de l'Aeroport' que ha tingut una gran acollida entre els visitants del Parc tant per la seva ubicació estratègica amb vistes panoràmiques a la ciutat com pels nous productes saludables que ofereix. A més seguint amb les noves tendències del mercat i el consum, com a novetat d'aquest any també, s'han instal·lat tres Food Trucks, amb dissenys originals i curiosos, repartides en diferents nivells del recinte del Parc i que han tingut també una gran acollida entre el públic. Novetats per la tardor Per al mes d'octubre està prevista la realització de la 'Mostra de Titelles', on cinc reconegudes companyies de titelles faran espectacles amb titelles de diferent tipus i per a tot el públic, incrementant així la oferta en espectacles del Parc. També serà el "Mes de l'alimentació saludable" i en especial pels socis Tibiclub, que podran gaudir de tallers d'alimentació saludable realitzats a càrrec de la Fundació Alicia.  Com a novetat d'aquesta temporada, a un dels tallers hi participaran directament els nens, activitat especialment demanada pels clients del Tibidabo. Es preveu també iniciar les obres del nou projecte de dinamització dels espais a l'entorn de l'Edifici Cel que proposa, per una banda, uns jocs de fonts interactives que inclouen brolladors d'aigua, llum i so i, per altra, crear una nova àrea de pícnic que renovarà l'actual. Està previst que les obres per la instal·lació dels jocs d'aigua interactius comencin a l'octubre i estiguin enllestides abans d'acabar l'any.  El projecte de les fonts d'aigua és una obra del reconegut arquitecte Dani Freixas, guardonat amb diversos premis com Premi Nacional de Disseny 2001 del Ministeri de Ciència i Tecnologia o Premi Nacional d'Arquitectura i Espai Públic de la Generalitat de Catalunya al 2007, entre d'altres.

Summary: El Tibidabo registra un nou rècord de públic i rep més amb 280.000 visitants aquest estiu, un 5% més que l'any passat


Més d'un 70% de les famílies que la Catalunya Nord demanen un ensenyament en català però, en canvi, només un 8% dels alumnes l'aprenen. Aquesta és una de les dades que s'han extret d'una enquesta realitzada per la Universitat de Perpinyà, el Consell Departamental i la Direcció de Política Lingüística de la Generalitat de Catalunya i que aquest dijous s'ha posat sobre la taula en el marc del primer 'Congrés Transfronterer de l'Espai Català: Ensenyament i Llengües'. La trobada busca analitzar precisament el tractament de les llengües que es fa a banda i banda de la frontera i buscar sinèrgies per millorar la situació del català a nord i sud.  El professor de la Universitat de Perpinyà, Alà Baylac, afirma que arribar a un 35% de l'ensenyament de la llengua a la zona no és una utopia (ja passa al País Basc francès o a Còrcega) però diu que cal implicació de l'estat francès.  Una opinió que també comparteix el vicepresident del Consell Departamental del Pirineu Oriental, Nicolas Garcia, que assegura que cal aconseguir que França vegi en la diversitat una oportunitat per "anar endavant".  Baylac assegura que queda molt camí per recórrer. I és que, segons les dades de l'enquesta, un volum molt important de famílies voldrien que els seus fills estudiessin en català però, en canvi, no troben aquesta oferta a la majoria de les escoles.  "Efectivament, falten mitjans però també falta una voluntat de l'administració de l'estat per desenvolupar-hi i no estem parlant de coses impossibles", insisteix Baylac.  En aquest sentit, també s'ha pronunciat Nicolàs Garcia. Pel vicepresident del Consell Departamental, la tradició "centrista" francesa propicia i enquista aquesta situació. Per això, diu, cal que l'estat vegi l'aposta pel català com una oportunitat "per a la democràcia".  Un dels exemples de model d'immersió lingüística a la Catalunya Nord és el de les escoles Bressola. Actualment, els seus set centres ja acullen més d'un miler d'alumnes i registren cada any una llista d'espera del voltant d'un centenar d'infants.  "Nosaltres estem mirant de donar el màxim de resposta a la demanda que tenim, que sempre es superior a l'oferta que hi ha", explica el director pedagògic de la Bressola, Cesc Franquesa. Per Franquesa,  cada infant que es queda sense plaça és com "condemnar-lo a ser monolingüe". El que és evident, afegeix, és que hi ha una sensibilitat clara de la població per un "ensenyament en català". Per això, estan negociant amb dos municipis la possibilitat d'obrir-hi nous centres educatius. "Ens agradaria poder anunciar una nova obertura al setembre", diu Franquesa.  Analitzar la situació del català Aquestes són algunes de les reivindicacions que s'han fet aquest dijous a la primera edició del Congrés, fruit de la col·laboració entre l'Institut d'Estudis Empordanesos (IEE) i el Consorci dels Estudis Catalans (CEC), en conveni amb la delegació de l'Institut d'Estudis Catalans (IEC) a la Catalunya Nord. Es tracta  d'un projecte del fons comú entre la Generalitat i el Consell Departamental. Les primeres conferències s'ha celebrat a la Casa dels Països Catalans i han comptat amb la presència de nombrosos experts en la matèria.  L'objectiu d'aquest primer "fòrum" és analitzar el tractament de les llengües i la situació del català a les aules. La intenció és, a més,  compartir coneixements dels diferents models que s'apliquen a nord i sud però, sobretot, treballar per impulsar un ensenyament real del català a l'altra banda de la frontera. Per això, els organitzadors ja es plantegen que la iniciativa es mantingui.  Dades poc optimistes La dada de famílies demandants d'ensenyament en català no és l'única xifra alarmant en relació a l'ús de la llengua a la Catalunya Nord. L'enquesta també posa de manifest que tot i que un 61% dels habitants afirmen que entenen el català, només un 35,4% arriba a parlar-lo. A més, només un 10% el té com a llengua inicial.  Segons Baylac, tot i que només el 8% dels alumnes de les escoles aprenen amb el model d'immersió lingüística,  al voltant del 30% tenen accés a, almenys, una hora i mitja setmanal en català.  El Congrés continuarà demà a La Cate de Figueres a partir de les deu del matí i fins a les sis de la tarda.

Summary: Més d'un 70% de les famílies de la Catalunya Nord volen ensenyament en català però només un 8% l'aprèn a les aules


Batlle diu que "encara hi ha massa gent al carrer" que no hi és per prestar serveis essencials ACN Barcelona.-Les sancions interposades per la Guàrdia Urbana i els Mossos a persones que se salten el confinament sumen 7.164 denúncies i 15.176 avisos a Barcelona des de l'inici de l'estat d'alarma. "Encara hi ha massa gent al carrer", ha expressat el tinent d'alcaldia de Seguretat Albert Batlle en roda de premsa aquest dilluns. Batlle ha recordat també que només poden ser-hi els serveis essencials o persones que surten del domicili per comprar productes d'alimentació o anar a la farmàcia. En el cas de locals i establiments, s’han fet 590 avisos i s’han aixecat 104 actes d’inspecció. Sobre la Guàrdia Urbana i l'estat de salut dels agents de la plantilla, Batlle ha informat que hi ha deu casos positius i 329 en aïllament. Convivència A diferència de les dades sobre denúncies, el tinent s'ha felicitat per una millora en les incidències de convivència registrades. Les últimes dades indiquen que han rebut 1.189 trucades en un dia, 135 per molèsties de convivència, en comparació a les 1.865 trucades rebudes en un sol dia dimarts passat. Tot i això, Batlle ha anunciat que l'Ajuntament posarà a disposició un "nou" servei de mediació, habitualment destinat a problemes amb apartaments turístics, per als conflictes que es puguin produir en els pròxims dies entre unitats familiars o veïns a causa del confinament. Trànsit i Mobilitat Segons les dades facilitades pel consistori, es consolida la tendència a la baixa del trànsit. Durant aquest matí la davallada ha estat d’un -69% en l’interior de la ciutat i d’un -59% en el cas de les rondes. A més, durant l’inici de la segona setmana laboral d’aplicació del Reial Decret d’Estat d’Alarma s’ha produït un descens del -95% en els desplaçaments de metro, que manté una oferta del 74%, i un descens del -94% en el cas dels autobusos, que mantenen una oferta del 50%.   També ha disminuït de forma radical l'accidentalitat, amb tres accidents registrats en les últimes 24h.

Summary: Les sancions per saltar-se el confinament sumen 7.164 denúncies i 15.176 avisos a Barcelona


La Cantada d’Havaneres de Calella de Palafrugell (Baix Empordà) ha celebrat enguany el seu 50è aniversari. Per commemorar-ho, les quatre diputacions catalanes s’han posat d’acord i han organitzat una cantada a cada una de les demarcacions catalanes. Entre el 24 de setembre i el 2 d’octubre, l’Auditori de Girona, el Palau de la Música de Barcelona, el Teatre Ateneu de Tàrrega i l’Auditori Pau Casals d’El Vendrell acolliran la iniciativa, que s’anomena 'La Cantada als Auditoris'. Entre els artistes convidats destaquen Neus Mar, Port Bo, Peix Fregit i Els Cremats. Com és habitual en les cantades, al final del concert els diferents grups faran tres cançons junts: ‘El meu avi’, ‘La vella Lola’ i una composició especial per a aquesta ocasió: ‘El salanc de Calella’.

Summary: La Cantada d’Havaneres de Palafrugell celebra el 50è aniversari amb quatre concerts a les demarcacions catalanes


El Centre d’Internament d’Estrangers (CIE) de la Zona Franca de Barcelona preveu tancar les portes provisionalment a principis de la setmana que ve, tot i que encara no és totalment segur. Quan ja no quedin més interns, començaran unes obres de millora que duraran uns mesos. Aquesta inversió es fa a requeriment dels dos jutges de Barcelona encarregats de la supervisió de l’espai, i després que també ho reclamés el fiscal d'estrangeria, el Síndic de Greuges i altres entitats, que en reclamen el tancament definitiu. Les primeres millores es van poder dur a terme amb els interns al centre però aquesta segona fase, de més envergadura, fa necessari buidar-lo completament. Està previst que els jutges autoritzin la seva reobertura quan els canvis finalitzin d’aquí pocs mesos. Les obres de millora es faran a l'àrea on resideixen els interns, però els funcionaris policials que custodien el centre podran seguir treballant-hi mentre duren les feines de remodelació, han explicat fonts policials a l'ACN. En les últimes setmanes ja no han entrat nous interns al centre, sinó que han anat a parar  CIE com els de València o Madrid. Els que quedaven, han acabat sent expulsats de l'estat o alliberats. Actualment hi ha una dotzena d'interns que, si no queden en llibertat ni són expulsats, seran traslladats a altres centres.

Summary: El CIE de la Zona Franca preveu tancar la setmana que ve per obres de millora


El SEM ha atès 593 persones la passada setmana durant les protestes i aldarulls que es van produir a Catalunya arran de la sentència del Tribunal Suprem sobre l'1-O. Els equips del SEM es van reforçar amb 122 unitats i 268 professionals més entre el 14 i el 20 d'octubre. El 95% de les lesions ateses han estat de causa traumàtica, com contusions a les extremitats, lesions oculars, ferides obertes i politraumatismes en general. Del total, 172 han requerit trasllat per fer proves o ser valorats per un especialista, que en ocasions ha suposat l'ingrés. El SEM ha atès 4 persones en estat greu i 51 en estat de menys gravetat. Mai havia afrontat una situació amb múltiples incidents i víctimes arreu del territori de forma sostinguda. ((Aquesta notícia substitueix l'anterior per una correcció, de la font informant, sobre les unitats i professionals de reforç)) L'objectiu del SEM ha estat, d'una banda, fer possible els serveis ordinaris (com les diàlisis o els infarts) tot i el talls de carreteres, i de l'altra planificar els recursos per fer front als serveis extraordinaris. El dia que hi va haver més reforç d'efectius va ser el divendres, jornada de vaga general, amb 34 ambulàncies i 1 helicòpter medicalitzat que es va sumar als 4 ja existents, i amb un total de 79 professionals addicionals. La planificació d’aquests recursos extraordinaris ha fet possible que el SEM hagi pogut estar present simultàniament fins en 14 focus diferents arreu del país. Així, el SEM ha fet front a una situació d’Incident de Múltiples Víctimes (IMV) sostinguda en el temps i amb simultaneïtat d’escenaris arreu de Catalunya, fet que no s’havia produït fins al moment, el que suposa un esforç extraordinari i un repte organitzatiu, logístic i operatiu de primer nivell.

Summary: ANUL·LA L'ANTERIOR:El SEM atén 593 persones la setmana passada durant les protestes i aldarulls a Catalunya


Els consellers destituïts Meritxell Borràs i Carles Mundó, l'exconseller Santi Vila i l'exdiputada i actual portaveu del secretariat nacional de la CUP, Mireia Boya, ja són al Tribunal Suprem per comparèixer davant del jutge Pablo Llarena. Són els últims citats per a les declaracions indagatòries, on el magistrat els notificarà personalment els processaments. Segons la interlocutòria del passat 23 de març, Llarena enviarà Vila, Mundó i Borràs a judici pels delictes de desobediència i malversació. A diferència d'altres integrants del Govern de Carles Puigdemont, no estan processats per rebel·lió. En el cas de la portaveu de la CUP, només està processada per desobediència. Amb aquestes declaracions Llarena ja haurà notificat tots els processaments, excepte a aquells que estan a l'estranger i a l'exmembre de la Mesa Ramona Barrufet, que no va declarar dilluns per motius de salut i ho farà el proper 21 de maig per videoconferència. Els consellers destituïts Meritxell Borràs i Carles Mundó i l'exconseller Santi Vila (que va dimitir hores abans de la declaració d'independència del 27 d'octubre i, per tant, no va ser destituït a través del 155) ja són al Suprem. També ha arribat la portaveu de la CUP i exdiputada Mireia Boya.  Compareixen davant del jutge perquè els notifiqui de primera mà els delictes pels quals els vol dur a judici. En el moment de processar-los, Llarena va destacar de tots tres que van desatendre els requeriments del Tribunal Constitucional quan van aprovar la Llei del referèndum. També considera que van autoritzar als diferents departaments "accions i contractacions necessàries per a la celebració de l'1-O" i que van fer-ho usant fonts públics.  Dilluns, també van recollir els seus processaments en mà els membres sobiranistes de l'antiga Mesa: Lluís Maria Corominas, Lluís Guinó, Anna Simó i Joan Josep Nuet. Ramona Barrufet, que també estava citada, no va comparèixer per motius de salut i la seva declaració indagatòria ha quedat ajornada fins el 21 de maig. Es farà per videoconferència des dels jutjats de Lleida.  Consellers en llibertat provisional  Els exconsellers destituïts Meritxell Borràs i Carles Mundó van estar un mes a la presó per ordre de la magistrada de l'Audiència Nacional Carmen Lamela i van sortir en llibertat sota fiança el passat 4 de desembre. La decisió la va prendre llavors el jutge instructor del Suprem Pablo Llarena, un cop la causa contra el Govern va passar de l'Audiència Nacional al Suprem. El jutge va fixar una fiança de 100.000 euros de fiança per a cadascun d'ells. En el cas de l'exconseller Santi Vila, només va passar una nit a la presó al novembre mentre abonava els 50.000 euros de fiança fixats, en aquell moment, per la magistrada de l'Audiència Nacional Carmen Lamela. Des de llavors, tots tres estan en llibertat provisional.  Boya també va haver de declarar davant Llarena al febrer i el jutge la va deixar en llibertat sense mesures cautelars.

Summary: Vila, Mundó, Borràs i Boya ja són al Suprem per comparèixer davant de Llarena


La presidenta del Parlament, Carme Forcadell, ha comunicat aquesta tarda per escrit la constitució de la XI legislatura del Parlament al rei d'Espanya, Felip VI, al president de la Generalitat en funcions, Artur Mas, i als presidents del Congrés i del Senat, Jesús Posada i Pío García-Escudero. D'aquesta manera, ha complert amb l'article 3.2 del reglament de la cambra. Un cop constituït el Parlament, Forcadell ha de convocar els representants dels partits i grups polítics per obrir consultes amb l'objectiu de proposar un candidat per ser investit president de la Generalitat. El ple d'investidura s'ha de fer en el termini de deu dies hàbils, per tant, el termini acaba el 9 de novembre.

Summary: Forcadell comunica per escrit la constitució del Parlament al Rei, a Mas i als presidents del Congrés i el Senat


La candidata de BComú a la reelecció com a alcaldessa, Ada Colau, vol que els vehicles circulin, com a màxim, a 30 km/h en el 75% dels carrers de Barcelona. Amb l'objectiu de reduir l'accidentalitat, Colau ha anunciat aquest dimecres que, en cas que sigui reelegida com a alcaldessa, estendrà la limitació a 30 km/h, que actualment s'aplica al 50% dels carrers, a vies principals com Gran de Gràcia, Creu Coberta, Diputació o Torres i Bages. La candidatura encapçalada per Colau també vol, segons ha explicat el número set de llista, Eloi Badia, augmentar un 50% els aparcaments per a bicicletes i regular la xarxa semafòrica per donar prioritat al vianant.

Summary: Colau proposa limitar la velocitat a 30 km/h en el 75% dels carrers de Barcelona per reduir els accidents


El regidor d'ERC a l'Ajuntament de Barcelona Jordi Coronas ha lamentat que la decisió de l'equip de govern d'ampliar les terrasses de bars i restaurants “arriba tard i malament”, perquè els restauradors “necessiten temps” per preparar la disposició de les terrasses i perquè “no hi ha hagut acord” amb el gremi de la restauració. De la seva banda, Junts per Catalunya ha demanat a través de la seva portaveu, Elsa Artadi, “celeritat” per aplicar les mesures aprovades i que l'Ajuntament compleixi les “promeses” del consistori al sector. En canvi, des de Ciutadans Luz Guilarte ha criticat que l'equip d'Ada Colau es dediqui a fer “anuncis de premsa” sense buscar el consens amb la resta de partits ni amb el sector. A parer de Coronas, cal ajudar el sector de la restauració, “molt tocat” per la crisi de la covid-19, tot i que hi ha d'haver “un equilibri” en l'ocupació de l'espai públic. Per això els republicans alerten que caldrà prendre mesures “molt al detall” per a cada terrassa en concret, i més enllà d'això lamenten que el govern de Colau no té una “visió global” del planejament de l'espai públic de la ciutat. Junts per Catalunya ha valorat positivament el “pas endavant” que significa l'aprovació del decret, però ha exigit a l’executiu municipal “celeritat” per aplicar-les i que “sigui flexible i demostri voluntat real per complir amb totes les promeses que ha fet per afavorir uns sectors, el de la restauració i el comerç, que ho està passant molt malament”. Luz Guilarte (Cs), de la seva banda, ha mostrat “indignació” perquè el govern de Colau “es dedica a fer anuncis de premsa, en aquest cas sobre un decret per al qual no hi ha hagut acord”. I ha lamentat que després que el seu partit hagi “estès la mà” a l'equip de govern per tirar endavant el decret, “a l'hora de la veritat han trencat el consens i han tirat pel dret”.  Finalment, els dos regidors de Barcelona pel Canvi, Manuel Valls i Eva Parera, han expressat “satisfacció” per la decisió de l'Ajuntament i han celebrat que la norma recull algunes de les seves propostes, com ara la possibilitat d'arribar a sis mòduls al carrer.

Summary: ERC lamenta que la decisió de Colau d'augmentar l'espai per a les terrasses dels bars arriba “tard i malament”


L'activitat emprenedora a Catalunya ha crescut més d'un punt percentual en relació a l'any anterior -quan era del 6,99%- i s'ha enfilat fins al 8,03% el 2017. Així doncs, la taxa d'activitat emprenedora de la població catalana entre 18 i 64 anys supera la mitjana espanyola (6,19%) i també l'europea (7,86%). Són dades de l'informe anual Global Entrepeneurship Monitor (GEM) promogut pel departament d'Empresa i Coneixement i la Diputació de Barcelona i que han presentat aquest dilluns el secretari d'Empresa i Competitivitat de la Generalitat, Joan Aregio, i el vicepresident segon i responsable de l'Àrea de Desenvolupament Econòmic Local de la Diputació, Marc Castells. Aregio ha matisat que Catalunya encara no està "entre els països més punters" ja que es manté a més d'un punt de distància de la taxa d'emprenedoria dels països basats en la innovació, que és del 9,2%. "La distància és cada vegada més petita", ha indicat el secretari d'Empresa, que també ha posat en valor que augmenta el nombre d'emprenedors que s'engresquen per oportunitat -perquè volen desenvolupar una idea-, un 4,6% del total (+1,2%), enfront dels que ho són per necessitat, un 2% (+0,2%).   Del total d'activitat emprenedora, la majoria -un 4,77%- són emprenedors que han pagat salaris durant un període d'entre quatre i 42 mesos i la resta -un 3,27%- són emprenedors en fases molt inicials, que encara no n'han pagat durant més de 3 mesos. Pel que fa a la consolidació de projectes que porten més de tres anys i mig en marxa, representen el 9,1% de la població adulta de Catalunya. En aquest cas, els projectes consolidats han disminuït un punt i mig respecte al 2016. Pel que fa als abandonaments, un 1,89% ha tancat o traspassat el negoci els últims dotze mesos, una xifra similar a la de l'any anterior. D'altra banda, el GEM també calcula que un 6,68% de la població adulta és emprenedora potencial i podria iniciar un projecte empresarial els propers tres anys. La xifra augmenta a Catalunya el 2017 però està lluny dels països innovadors, on és del 18,1%. Entre els que emprenen, es consolida la tendència creixent, que es va iniciar el 2015, dels que ho fan per oportunitat, la qual cosa implica una millora de la qualitat de l'emprenedoria, segons l'informe. La majoria de projectes (un 51%) són del sector de consum, seguit de serveis (29%), transformador (18%) i extractiu (2%). El perfil més comú d'emprenedor és el d'home de 39 anys. Tot i que l'informe també destaca un augment de la participació de dones en projectes emprenedors: És del 7,1% i està per sobre de la mitjana espanyola i europea. En relació a les perspectives de creixement, només un 6% dels projectes en fase inicial esperen incrementar l'ocupació en 10 treballadors o més , mentre que en països basats en la innovació és del 17%. "Segueixen havent-hi assignatures pendents", ha reconegut Aregio, que ha confiat que Catalunya serà capaç de "liderar" i situar-se "bé" en el "nou escenari industrial". Barcelona supera la mitjana catalana La taxa d'activitat emprenedora de la demarcació de Barcelona s'enfila fins al 8,45% i supera la mitjana de Catalunya. Castells ha destacat el "lideratge" i atractiu de la capital catalana que "possibilita" la creació de 'start ups'. Segons el vicepresident segon de la Diputació, el futur és "optimista si seguim en la mateixa direcció" encara que ha demanat més "polítiques de foment a l'emprenedoria".

Summary: L'activitat emprenedora a Catalunya creix i se situa en el 8,03%, per sobre de la mitjana espanyola i europea


El número 2 de Podem, Íñigo Errejón, ha assegurat aquest dilluns que “no és gaire optimista” en relació a que la reunió entre Carles Puigdemont i Mariano Rajoy del proper dimecres pugui aportar alguna solució al conflicte polític entre Catalunya i l’Estat espanyol. A la sortida d’un esmorzar informatiu a Madrid, el portaveu de Podem ha assenyalat, en al·lusió a Rajoy,  que un president que “estigui a l’altura” hauria d’anar a la trobada amb el president de la Generalitat amb capacitat de diàleg i d’acord. “Ja sabem a on condueixen les portes tancades, a una situació molt pitjor que abans que Rajoy fos president”. El dirigent de la formació lila ha explicat que Rajoy porta massa temps instal·lat en el “no” i que el fet de no proposar res per Catalunya ha produït més allunyament entre Catalunya i Espanya. Sobre la possibilitat de que Podem es presenti amb IU en unes hipotètiques noves eleccions, Errejón ha explicat que s’ha de seguir explorant vies per construir candidatures de canvi que no siguin una suma de sigles, sinó que representin “possibilitats multiplicadores i guanyadores”. En aquest sentit, el fundador de Podem ha assegurat que és bo que se sumi en aquesta plataforma “gent molt diferent que vingui de llocs molts diferents” i que les portes estan obertes a tothom, sense cap exclusió.  El dirigent de Podem ha explicat que el resultat de la consulta que el partit assembleari ha fet a les bases perquè decideixin quin pacte de govern volen constituirà el mandat a seguir i línia d’actuació que la formació de Pablo Iglesias emprendrà a partir d’ara. Errejón ha indicat que el pacte amb el PSOE encara és possible, però que es faci realitat o no depèn només dels socialistes.

Summary: Errejón  no creu que la reunió entre Rajoy i Puigdemont ajudi a solucionar el conflicte polític


L'alcalde de Lleida i president del PSC, Àngel Ros, ha manifestat aquest dimecres que comparteix el concepte de "neutralitat" de l'espai públic, considerant-ho una "obvietat", tot i assegurar que no ha rebut la carta que el delegat del govern de l'Estat a Catalunya, Enric Millo, ha enviat als alcaldes catalans per demanar-los que mantinguin la "neutralitat" als espais públics. Per Àngel Ros, "la neutralitat política de l'espai que és de tots és fonamental" i en la seva opinió, els símbols que siguin presents en carrers i places "han de ser compartits". Tot i això, l'alcalde de Lleida ha defugit pronunciar-se per si ordenarà, tal com demana Millo, la retirada de llaços grocs i altra simbologia com ara banderes i pancartes que pugui ser considerada de caràcter partidista de l'espai públic de la capital del Segrià.

Summary: Àngel Ros comparteix el concepte de "neutralitat" de l'espai públic pel fet de tractar-se d'un "espai de tots"


La Comissió Promotora de la Renda Garantida de Ciutadania ha presentat un recurs contra el reglament de la llei de la renda garantida que "normalitza la mala praxis" a l'hora de concedir les ajudes de manera que es deneguen "la gran majoria de les sol·licituds". "El nostre interès és que aquest dret s'apliqui de manera raonable, justa i efectiva, i això no s'està fent", ha criticat el portaveu de l'entitat, Diosdado Toledano. També ha reclamat als grups parlamentaris "que facin pressió perquè es posi en marxa una auditoria externa al Departament de Treball" i ha afegit que "si això no es fa la situació esclatarà, perquè hi ha gent molt 'cabrejada'". Durant la roda de premsa davant el Parlament diverses persones han donat el seu testimoni. El recurs que l'entitat ha presentat públicament aquest divendres, i que es va presentar al Tribunal Superior de Justícia de Catalunya (TSJC) el passat 10 de juliol, sosté que la disposició que va aprovar el reglament per aplicar la llei de la renda garantida "és contrària a l'ordenament jurídic i lesiva dels interessos legítims col·lectius defensats" per la comissió promotora. Toledano ha criticat que "es vol amagar una situació molt greu". Ha explicat que malgrat les diverses peticions que ha fet l'entitat no s'ha presentat un informe anual d'avaluació de la taxa de cobertura que assegura que es fixa en una disposició de la mateixa llei. "Es va demanar per la via d'informació pública, ens van dir que no ho tenien fet, es va reiterar, i ens continuen dient que encara no ho tenen fet", ha alertat.  Ha exposat que amb la pandèmia per la covid-19 les dades de pobresa severa empitjoraran. "Si tenim en aquest moment un instrument que s'està implementant de manera tant ineficient, imagineu el que pot passar", ha reblat. L'entitat també ha fet requeriments per demanar les instruccions donades al personal que fa la valoració i resolució de les sol·licituds, així com el número de persones sense llar que han demanat l'ajuda. "No volen donar les dades", ha insistit. Ha advertit que si no reben una resposta presentaran un nou recurs.  També han registrat esmenes per reduir el temps de resolució de les sol·licituds de quatre mesos a un mes, i per facilitar el cobrament de la prestació per part de la població migrant. Finalment, Toledano ha anunciat que reclamaran l'actualització de l'indicador de renda de suficiència. "Si s'actualitza amb l'IPC, cosa que no es fa des del 2010, la prestació pujaria dels 664 als 773 euros, el que vol dir que per una família es podria passar dels 1200 als 1400 euros", ha detallat. "Actuen de manera cruel contra gent analfabeta" "Demanem al govern d'Espanya que rectifiqui els elements de la llei que s'usen de manera grollera per denegar aquest tipus d'ajudes", ha lamentat Ramon Franquesa, del Moviment de Pensionistes. Ha aixecat el to per criticar un "abús" de l'administració vers "molta gent gran" als quals se'ls "dificulta" l'exercici dels seus drets fent-los fer "cues per a presentar papers, resoldre problemes aplicatius informàtics, trobar la paperassa que demanen o exercir els seus drets quan son denegades les sol·licituds".  "Es tracta de la normativa de la Seguretat social que s'interpreta malèvolament", ha dit. "El sentit del que es va aprovar al Parlament era que una altra prestació a Catalunya no impedia rebre l'altra si no s'arribava al llindar de la pobresa", ha argumentat. "I veiem que aquests buròcrates o gent atrinxerada en l'administració que actua de manera cruel contra gent analfabeta exclou a milers de persones de tenir un nivell de vida mínim que almenys els asseguri arribar a final de mes", ha afirmat. "Estem disposats a impulsar una sèrie de mobilitzacions" "La situació és greu i dramàtica cada vegada per més gent" i "segueix bloquejada per manca de voluntat política", ha denunciat Joan Mestres, de la Coordinadora d'assemblees d'aturats de Catalunya. Ha dit que "més enllà de la desprotecció, el més greu és la falta de polítiques públiques d'ocupació". "El que necessitem és treballar", ha afirmat.  "Sense plans d'ocupació, sense feina i amb condicions de treball cada cop més precàries, sense renda garantida, sense ingrés mínim vital, en un servei d'ocupació que ha abaixat els braços, sense tramitar subsidis, aquesta bossa cada dia és més gran", ha advertit. Per això ha fet una crida a "organitzar-se per donar una resposta col·lectiva a la situació" i "impulsar una sèrie de mobilitzacions". "No saben el drama que hi ha darrera cada expedient no resolt" Al final de la roda de premsa han intervingut dues persones que han donat el seu testimoni sobre la no resposta a la seva sol·licitud per rebre la renda garantida de ciutadania. Joan Llambrich ha dit que fa 30 mesos que va "començar el malson" i que encara no té cap resposta. "No sé si obeeix a algú del mateix procés o si hi ha prevaricació per part dels estaments que haurien de donar resposta", ha dit. "No saben el drama que hi ha darrera de cada expedient no resolt", ha lamentat. Per la seva banda, Farida Harrak, s'ha manifestat en el mateix sentit. Insisteix des de fa cinc anys i no ha rebut resposta. "Estic desemparada, no treballo, tinc més de deu malalties cròniques i segons l'Ajuntament de Blanes no tinc cap dret a cobrar res". Toledano ha indicat que si bé la responsabilitat és del Departament de Treball de la Generalitat, considera que la pressió dels ajuntaments "hi pot fer molt" per agilitzar els tràmits.

Summary: La Comissió Promotora de la Renda Garantida denuncia "mala praxis" i exigeix una auditoria externa


La desigualtat a l'estat espanyol es va disparar durant l'última crisi i no s'ha aconseguit revertir tot i la recuperació. És una de les conclusions de l'informe 'Desigualtat 1 – Igualtat d'Oportunitats 0'. La immobilitat social i la condemna de la pobresa' elaborat per l'ONG Oxfam Intermon i que posa de  manifest que les diferències socials es perpetuen de manera que les persones empobrides tenen més difícil canviar la situació al llarg de la vida. Es calcula que una de cada sis llars de classe mitjana va caure en la pobresa durant la crisi i encara no s'ha recuperat malgrat la fase de creixement econòmic. L'ONG també conclou que durant la crisi, la pobresa va créixer a l'Estat 4 vegades més que el que s'ha reduït amb la recuperació.  Segons l'estudi, la classe mitjana espanyola té actualment 10 punts menys de la renda nacional en comparació amb la que ostentava l'any 2000. Per aquest motiu, l'ONG alerta que la societat espanyola s'ha ''polaritzat'' per ''l'aprimament de les casses mitjanes'' i situa aquesta polarització com a reflex de la crisi de desigualtat que viu el planeta.  Per Oxfam, la bretxa entre les persones riques i pobres està posant en perill la lluita contra la pobresa i castiga sobretot dones i nenes. Per això, l'ONG insta els governs a actuar per aconseguir ''canvis reals'' i un ''futur digne'' per a tothom.  Intermon subratlla que com més desigual és una societat, més condicionat serà el futur de nens i nenes pel nivell d'ingressos de la llar on van néixer. S i no es redueixen els actuals nivells d'iniquitat, l'OCDE estima que a Espanya es necessitaran 120 anys, quatre generacions, perquè una família del 10% més pobre arribi als ingressos mitjans.  En aquest sentit, l'informe de l'ONG que s'ha presentat en el marc del Fòrum Econòmic Mundial de Davos, detalla que la pobresa i la riquesa a Espanya s'hereten i si es neix en una família de renda alta es guanya un 40% més que si es creix en una llar amb ingressos baixos. També consideren que el sistema educatiu ha perdut equitat amb la crisi: una de cada dues persones que abandona prematurament els estudis pertany al 20% de les llars amb meys ingressos.  L'ONG també alerta de les conseqüències de les desigualtats en l'àmbit de la salut i assenyala la diferència d'esperança de vida en funció del barri. A Barcelona, pot ser d'11 anys entre un barri pobre o un barri ric, i a Madrid, aquesta xifra arriba als 7 anys.

Summary: Una de cada sis llars espanyoles de classe mitjana va empobrir durant la crisi i encara no s'ha recuperat segons Oxfam